“ขาใหญ่ป่ารอยต่อ” ผงาดรักษาการนายก หลังศาลสั่ง “ตู่” พักงาน
“พล.อ.ประวิตร วงษ์สุวรรณ” ขึ้นนั่งรักษาการนายกรัฐมนตรี หลังศาลฯสั่งให้ “พล.อ.ประยุทธ์” หยุดปฏิบัติหน้าที่
“พล.อ.ประวิตร วงษ์สุวรรณ” ขึ้นนั่งรักษาการนายกรัฐมนตรี หลังศาลฯสั่งให้ “พล.อ.ประยุทธ์” หยุดปฏิบัติหน้าที่
24 ส.ค. 2565

ผู้สื่อข่าวรายงานว่า วันนี้ (24 ส.ค.65) ที่สำนักงานศาลรัฐธรรมนูญ มีการประชุมตุลาการศาลรัฐธรรมนูญ พิจารณาเรื่องการจะรับหรือไม่รับ กรณีประธานรัฐสภา ส่งคำร้องของ 172 ส.ส.พรรคร่วมฝ่ายค้าน ที่ขอให้ศาลรัฐธรรมนูญ วินิจฉัยความเป็นนายกรัฐมนตรีของ พล.อ.ประยุทธ์ จันทร์โอชา สิ้นสุดลง เนื่องจากดำรงตำแหน่งนายกรัฐมนตรี รวมระยะเวลาเกินกว่า 8 ปี พร้อมขอให้มีคำสั่งหยุดปฏิบัติหน้าที่จนกว่าจะมีคำวินิจฉัยออกมา
โดยรายงานข่าวแจ้งว่า ศาลรัฐธรรมนูญ มีมติเป็นเอกฉันท์ รับคำร้องฝ่ายค้านปมนายกฯ 8 ปี และมีมติ 5:4 ให้หยุดปฏิบัติหน้าที่ตั้งแต่วันนี้ คาดว่า เข้าสู่กระบวนการพิจารณา และแล้วเสร็จภายในเดือนก.ย.นี้
ทั้งนี้ หลังจากศาลรัฐธรรมนูญ มีมติให้ พล.อ.ประยุทธ์ หยุดปฏิบัติหน้าที่ ส่งผลให้ พล.อ.ประวิตร วงษ์สุวรรณ รองนายกรัฐมนตรี และหัวหน้าพรรคพลังประชารัฐ จะทำหน้าที่รักษาการนายกฯ เนื่องจากครม.เคยมีมติมอบหมายให้รองนายกฯ เรียงตามลำดับ เป็นผู้รักษาการนายกฯ หากนายกฯไม่สามารถปฏิบัติหน้าที่ได้ ซึ่งพล.อ.ประวิตร เป็นรองนายกฯอันดับ 1